《玲珑四犯•闰六月初七日作》
清代·沈谦

小月窥人，早半枕新凉，客睡初醒。珠泻高荷，怅望碧池烟暝。

枉了盼着佳期，今夜依然孤另。问几年、积下馀剩，算出恁般节令。

西窗立尽梧桐影。雨苏苏、隔河微映。锦机料得无心织，空把云鬟整。

屈指残暑易消，且按着、离情待等。不似人天畔，羁旅归，期无定。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。